**Joseph Banowetz** (gebore op 5 Desember 1936) is 'n Amerikaans-gebore pianis, pedagoog, skrywer en redakteur wat tans klasgee aan die Universiteit van Noord-Texas. Banowetz is 'n kenner van die musiek van die Russiese Romantiese komponis Anton Rubinstein.

Biografie
---------

Banowetz het aanvanklik in New York onder Carl Friedberg, 'n leerling van die Duitse komponis/pianis Clara Schumann, gestudeer. Hy het sy studies voortgesit aan die *Wenen Akademie für Musik und Darstellende Kunst* waar György Sándor, 'n leerling van die Hongaarse komponis Béla Bartók, een van sy onderwysers was. Hy het gegradueer met 'n eerste prys in klavier, en is later deur die Oostenrykse regering op 'n uitgebreide Europese konserttoer gestuur. Hy het ook onder Sándor aan die *Southern Methodist University* in Dallas, Texas studeer, waar hy 'n BA-graad behaal het. 

Banowetz het reeds op vyf vastelande opgetree as orkes-solis. Sy onlangse opvoerings sluit optredes saam met die Sint Petersburg Filharmoniese Orkes (voorheen Leningrad Filharmoniese Orkes), Moskouse Staat-simfonieorkes, Praagse Radio-simfonieorkes (SOČR), Slowaakse Radio-simfonieorkes (Bratislava), Boedapest Simfonieorkes, Nieu-Seeland Simfonieorkes (op 'n nasionale toer van twaalf konserte), Sentrale Beijing Filharmoniese Orkes, Barcelona Konsertgenootskaps-orkes, en die Shanghai Simfonieorkes in, benewens verskeie opvoerings in Nieu-Delhi en Mumbai, Indië.

Grammy nominasies
-----------------

|  |
| --- |
| **Grammy Nominasies reeds ontvang** |
| Nominasies | Genre | Kategorie | Titel | Album |
| 50ste Jaarlikse Grammy aand(vir opnames vrygestel tussen 1 Okt, 2006 en 30 Sept, 2007)10 Februarie 2008 |
| Joseph BanowetzAlton Chung Ming Chan(1 van 5 genomineerdes) | Klassiek | Beste Kamermusiek Opvoering | *30 Songs ofthe Russian People* | *Balakirev andRussian Folksong*Toccata Classics |
| 53ste Jaarlikse Grammy aand(vir opnames vrygestel tussen 1 Sept, 2009 en 30 Sept, 2010)10 Februarie 2011 |
| Joseph BanowetzThomas Sanderling (dirigent)(1 van 5 genomineerdes) | Klassiek | Beste Instrumentale Uitvoering deur 'n Solis (met orkes) | *Kletzki:Klavierconcertoin D Mineur, Opus 22* | (selfde as titel)Russiese Filharmoniese OrkesNaxos |

Publikasies en uitgawes
-----------------------

Joseph Banowetz word op internasionale vlak as skrywer en redakteur erken. Sy boek, *The Pianist's Guide to Pedaling,* (*Indiana University Press*, VSA) is tot op hede in vyf tale gedruk en word erken as die mees gesaghebbende verwysing oor die geskiedenis en kuns van pedaalwerk. Baie van sy klavieruitgawes is in Mandaryns, Koreaans en Japannees vertaal en sluit in:

1. *The Pianist's Book of Early Contemporary Treasures* (gepubliseer deur Neil A. Kjos)
2. *Franz Liszt: An Introduction to the Composer and His Music* (gepubliseer deur Neil A. Kjos)
3. *Johann Sebastian Bach: An Introduction to the Composer and his Music* (gepubliseer deur Neil A. Kjos)
4. *Mily Balakirev: Islamy and Other Favorite Russian Piano Works* (gepubliseer deur *Dover Publications*)
5. *Leopold Godowsky: Miniatures (for Piano, Four Hands - with Alton Chung Ming Chan)* (3 volumes - gepubliseer deur Alfred Music)

Hy het ook uitgawes van musiek deur Chopin, Rubinstein, Schumann, Rachmaninoff en Debussy gepubliseer.

Aktiwiteite in Sjina
--------------------

Na sy eerste konserte in 1981 in Asië het Banowetz se toere in daardie deel van die wêreld 'n toenemende entoesiastiese reaksie ontlok. Na sy uitnodiging in 1984 deur die Chinese Ministerie van Kultuur het hy die eerste buitelandse kunstenaar geword wat uitgenooi is om 'n wêreldpremière van 'n kontemporêre Chinese klavierkonsert op te voer en op te neem (die Klavierconcerto, Op. 25b deur Huang An-lun). Banowetz het saam met die Tsjeggiese Radio-simfonieorkes, die Boedapest Simfonieorkes, die Hong Kong Filharmoniese Orkes en die Sentrale Sjinese Opera-orkes van Beijing opgeneem. Banowetz het die Volksrepubliek China sedert 1983 elf keer besoek om meesterklasse aan te bied. Hy was 'n solis in Sjinese orkeste soos die Hong Kong Filharmoniese Orkes, die Sentrale Beijing Filharmoniese Orkes, die Sjanghai Simfonieorkes en die Guangzhou Filharmoniese Orkes. In 1985 is Banowetz deur die Shenyang-konservatorium met die titel "Permanente besoekende professor" vereer. Sy boek oor pedaalwerk is in Mandaryns vertaal en uitgegee deur die *Shanghai Music Publishing House*. Die boek is geskeduleer vir 'n tweede Sjinese uitgawe.

Opnames
-------

Joseph Banowetz het vyf en twintig CD's opgeneem vir die Naxos, Marco Polo, Toccata Classics, Warner Brothers en Altarus plate-etikette, waaronder die Grammy-genomineerde opname van Balakiref se "Dertig liedere van die Russiese volk" (met Alton Chung Ming Chan), Tsjaikofski se Klavierconcerto nr. 1, Franz Liszt se Klavierconcertos en Totentanz, die d'Albert concertos, wêreldpremière opnames van Rubinstein se volledige werke vir klavier en orkes, werke uit die solo repertorium van Bach, Busoni , Balakiref, Chopin, Debussy, Leopold Godowski, Liszt, Mendelssohn, Schumann, Rubinstein en Ronald Stevenson.  Sy opnames van die Rubinstein orkes - en klavierreeks is deur 'n *Fanfare* tydskrifresensie as 'n uitstekende internasionale vrystelling vir 1993 benoem, en 'n soortgelyke aanhaling is in 1987 deur die Duitse Musiekkritici-vereniging gegee vir sy wêreldpremière opname van werke deur Balakiref. Onlangs het Naxos Banowetz se opnames van die volledige Liszt-transkripsies van liedere deur Robert en Clara Schumann, Chopin en F. Mendelssohn, Rubinstein se 24 *Kamennoy-ostrow* en beide klavierconcertos van Eugen d'Albert, opgeneem saam met die Moskou-simfonieorkes, vrygestel.